Imtella' Frar 8, 2021 Wara li l-Afrika t'Isfel waqfet li tlaqqam lill-popolazzjoni bit-tilqima ta' Oxford u Astrazeneca minħabba li studju indika riżultati, li fi kliemhom kien diżappuntanti kontra il-varjant, l-esperti xorta għandhom tama li t-tilqima hija effettiva biex tipprevjeni milli jkun hemm każi severi. Ix-xjenzati ta' Oxford jidher li diġà qed jaħdmu biex jadattaw tilqima li tista' tipproteġi iktar lil min jimrad bil-varjant tal-Afrika t'Isfel, tant li qed jimmiraw li joħorġu b'soluzzjoni sal-aħħar tas-sena. Il-President Franċiż Emmanuel Macron appella biex il-pajjiżi żviluppati, mhux biss jgħaġġlu fil-finanzjament, iżda wkoll fl-organizzazzjoni ta' kif isir it-tilqim f'pajjiżi foqra. Huwa qal dan waqt laqgħa virtwali mad-Direttur Ġenerali tal-Għaqda Dinija tas-Saħħa. Is-sistema ta' tqassim ta' tilqim tal-Għaqda Dinija tas-Saħħa COVAX allokat 330 miljun doża għall-pajjiżi foqra u tħares li tqassamhom sal-ewwel nofs tas-sena.